พลังงานสะอาด? คำถามจากเหยื่อรพ.แม่เมาะ
ศูนย์ข่าวภาคเหนือ-25 ม.ค. 48ในการประชุมถ่านหินโลก ที่ทางการไฟฟ้าฝ่ายผลิตแห่งประเทศไทย(กฟผ.) เป็นเจ้าภาพ ที่โรงแรมเวียงลคอร จ.ลำปาง ระหว่างวันที่ 24-25 ม.ค.2548 โดย นายวิเศษ จูภิบาล ผู้ช่วยรัฐมนตรีว่าการกระทรวงพลังงานได้กล่าว ในตอนหนึ่งว่า เรารู้สึกภูมิใจที่ขณะนี้ถ่านหินเป็นพลังงานเชื้อเพลิง Clean Energy คือไม่มีมลภาวะด้านสิ่งแวดล้อม เป็นพลังงานสะอาด อีกทั้งนายไกรสีห์ กรรณสูตร ผู้ว่าการไฟฟ้าฝ่ายผลิตแห่งประเทศไทย(กฟผ.) ได้กล่าวในงานถ่านหินโลก ว่า ในอดีตที่ อ.แม่เมาะ เคยได้รับผลกระทบด้านสิ่งแวดล้อมจากสารซัลเฟอร์ไดออกไซด์ เมื่อ 10 ปีที่ผ่านมา และวันนี้ กฟผ. สามารถแก้ไขได้หมดสิ้นแล้ว แต่ยังเป็นภาพที่ประชาชนยังไม่วางใจ เมื่อผู้สื่อข่าว สอบถามชาวบ้านที่ได้รับผลกระทบจากโรงไฟฟ้าถ่านหินแม่เมาะ ได้ออกมายืนยันว่า สิ่งที่รัฐและกฟผ. กล่าวนั้น ไม่เป็นความจริงแต่อย่างใด ถ่านหินไม่ได้เป็นพลังงานสะอาด หากเป็นพลังงานสกปรก นางมะลิวัลย์ นาควิโรจน์ เลขานุการเครือข่ายสิทธิผู้ป่วยแม่เมาะ กล่าวว่า ทั้งรัฐบาลและกฟผ.ต่างคิดแต่ความคุ้มทุน กล่าวอ้างว่า ถ่านหินเป็นเชื้อเพลิงที่มีความสะอาดและมีราคาถูก คิดถึงแต่ต้นทุนทางเศรษฐกิจ แต่ไม่เคยรวมถึงต้นทุนชีวิต ซึ่งได้รับผลกระทบจากสารพิษซัลเฟอร์ไดออกไซด์ของโรงไฟฟ้าถ่านหินแม่เมาะ จนมีคนเสียชีวิตหลายร้อยราย แต่กลับไม่หน่วยงานใดเข้ามารับผิดชอบแก้ไขอย่างแท้จริง อยากเรียกร้องให้สาธารณชนรับรู้ว่า ถ่านหินไม่ใช่พลังงานสะอาด แต่สารซัลเฟอร์ไดออกไซด์ที่เกิดจากถ่านหินนั้น เป็นตัวทำลายทุกสิ่งทุกอย่างที่อยู่รอบๆ บริเวณเหมือง ไม่ว่าเรื่องอากาศ ดิน น้ำ ต้นไม้ใบหญ้า พืชผลผลิต สัตว์เลี้ยง วัวควาย และผู้คนในแม่เมาะ ต่างตกอยู่ในขั้นวิกฤติรุนแรง จึงอยากบอกว่า สิ่งที่รัฐ และกฟผ.กล่าวอ้างนั้นเป็นเรื่องหลอกลวงทั้งสิ้น นางมะลิวัลย์ กล่าว นางมะลิวัลย์ ยังกล่าวอีกว่า ผู้เสียชีวิตทุกคนล้วนเป็นโรคเกี่ยวกับระบบทางเดินหายใจ เช่นโรคมะเร็งปอด โรควัณโรคปอด ปอดอักเสบ หลอดลมอุดตันเรื้อรัง ไตวาย ภาวะหายใจล้มเหลว เป็นต้น และขณะนี้ มีผู้ป่วยกันอีกจำนวนกว่า 2000 ราย โดยส่วนใหญ่ยังคงนอนรักษาตัวอยู่ในโรงพยาลแม่เมาะ ที่ผ่านมา การรักษาพยาบาลผู้ป่วยที่เกิดจากสารพิษของถ่านหิน ยังไม่ได้รับการดูแลเอาใจใส่อย่างแท้จริง ทางโรงพยาบาลก็ไม่กล้าออกมายืนยัน ดังนั้น จึงอยากให้รัฐหรือหน่วยงานที่เกี่ยวข้อง เข้ามาทำการศึกษาวิจัยในเรื่องสุขภาพของชาวบ้านแม่เมาะด้วย เพื่อเร่งให้การดูแลรักษาสุขภาพอย่างถูกต้อง เลขานุการเครือข่ายสิทธิผู้ป่วยแม่เมาะ กล่าว 
ศูนย์ข่าวภาคเหนือ-25 ม.ค. 48 ในการประชุมถ่านหินโลก ที่ทางการไฟฟ้าฝ่ายผลิตแห่งประเทศไทย(กฟผ.) เป็นเจ้าภาพ ที่โรงแรมเวียงลคอร จ.ลำปาง ระหว่างวันที่ 24-25 ม.ค.2548 โดย นายวิเศษ จูภิบาล